
EUROPOS PARLAMENTO TEISĖKŪROS REZOLIUCIJOS PROJEKTAS
dėl Tarybos sprendimo dėl Europos Sąjungos ir Norvegijos Karalystės susitarimo dėl papildomų taisyklių, susijusių su sienų valdymo ir vizų politikos finansinės paramos priemone kaip Integruoto sienų valdymo fondo dalimi, sudarymo Sąjungos vardu 2021–2027 m. laikotarpiu projekto
(12129/2023 – C9‑0002/2023 – 2023/0224(NLE))
(Pritarimo procedūra)
Europos Parlamentas,
–	atsižvelgdamas į Tarybos sprendimo projektą (12129/2023),
–	atsižvelgdamas į Europos Sąjungos ir Norvegijos Karalystės susitarimo dėl papildomų taisyklių, susijusių su sienų valdymo ir vizų politikos finansinės paramos priemone kaip Integruoto sienų valdymo fondo dalimi, 2021–2027 m. laikotarpiu, projektą (12128/2023),
–	atsižvelgdamas į prašymą dėl pritarimo, kurį Taryba pateikė pagal Sutarties dėl Europos Sąjungos veikimo 77 straipsnio 2 dalį, 218 straipsnio 6 dalies antros pastraipos a punktą ir 218 straipsnio 7 dalį (C9‑0002/2023),
–	atsižvelgdamas į Darbo tvarkos taisyklių 105 straipsnio 1 ir 4 dalis ir 114 straipsnio 7 dalį,
–	atsižvelgdamas į Pilietinių laisvių, teisingumo ir vidaus reikalų komiteto rekomendaciją (A9‑0000/2024),
1.	pritaria susitarimo sudarymui;
2.	paveda Pirmininkei perduoti Parlamento poziciją Tarybai, Komisijai ir valstybių narių bei Norvegijos Karalystės vyriausybėms ir parlamentams.

Sienų valdymo ir vizų politikos finansinės paramos priemonė, įtraukta į Integruoto sienų valdymo fondą, yra speciali Šengeno acquis priemonė, sukurta siekiant užtikrinti tvirtą ir veiksmingą Europos integruotą sienų valdymą prie išorės sienų. Priemonė sudaro palankesnes sąlygas kirsti sieną turint leidimą, kartu užkertant kelią neteisėtai imigracijai ir tarpvalstybiniam nusikalstamumui ir juos aptinkant, taip apsaugant Šengeno erdvę, laikantis valstybių narių ir asocijuotųjų šalių įsipareigojimų pagrindinių teisių srityje, be kita ko, remiamas vienodas bendros vizų politikos įgyvendinimas ir modernizavimas, taip prisidedant prie aukšto lygio saugumo valstybėse narėse ir asocijuotosiose šalyse užtikrinimo.

Pranešėjas taip pat mano, kad, atsižvelgiant į specifinį Šengeno acquis pobūdį ir vienodo jo taikymo svarbą Šengeno erdvės vientisumui, visos programų valdymui taikomos taisyklės Norvegijai turėtų būti taikomos taip pat, kaip ir valstybėms narėms. Taip užtikrinamas aukštas ir vienodas kontrolės prie išorės sienų lygis.

Susitarimais taip pat įdiegti konkretūs greito tų susitarimo su Norvegija koregavimo mechanizmai, skirti tiems atvejams, kai keičiami pagrindiniai su įgyvendinimu susiję Sąjungos teisės aktai, pavyzdžiui, Finansinis reglamentas ir Bendrųjų nuostatų reglamentas. Susitarimas taip pat užtikrina, kad atliekant SVVP laikotarpio vidurio peržiūrą būtų atsižvelgta į uždelstą Šengeno asocijuotųjų šalių dalyvavimą. Į susitarimą taip pat įtraukta nuostata dėl Europos kelionių informacijos ir leidimų sistemos (ETIAS). 

Biudžeto ir finansų kontrolės srityje valstybėms narėms taikomos horizontaliosios prievolės (pvz., Audito Rūmų, Europos kovos su sukčiavimu tarnybos (OLAF), Europos prokuratūros ir Komisijos kompetencija), tiesiogiai kylančios iš Sutarties arba antrinių Sąjungos teisės aktų, įskaitant minėtą Bendrųjų nuostatų reglamentą. Šios prievolės valstybėms narėms galioja ipso facto, todėl SVVP reglamente jos neišdėstytos. Dėl to šios prievolės turi būti taikomos ir Norvegijai pagal susitarimą, kuriam taikomas šis pasiūlymas.

Taigi, Pranešėjas mano, kad susitarimo, kuriuo nustatomos papildomos taisyklės, būtinos Norvegijos Karalystės dalyvavimui sienų valdymo ir vizų politikos finansinės paramos priemonėje kaip Integruoto sienų valdymo fondo dalyje 2021–2027 m. programavimo laikotarpiu, sudarymas pagal Reglamento (ES) 2021/1148 (SVVP reglamento) 7 straipsnio 6 dalį yra tinkamas.

Atsižvelgdamas į tai, pranešėjas rekomenduoja Parlamentui pritarti Tarybos sprendimo projektui ir paveda Parlamento Pirmininkei perduoti Parlamento poziciją Tarybai, Komisijai ir valstybių narių vyriausybėms ir parlamentams.

